吳孟達

吳孟達係香港影視演員，因為成日同周星馳合作演出而為人所熟悉。

生平 
吳孟達喺福建廈門出世，五歲移居香港，1970年代投考無綫電視藝員培訓班，同期考入嘅重有周潤發同導演林嶺東，以排第五名嘅成績畢業。吳孟達響1975年就經已響無綫電視做配角，拍過無數電視劇，不過一直都冇乜人氣。佢最早嘅演出係《民間傳奇》系列，至1979年佢響《楚留香傳奇》飾演「胡鐵花」，就開始受到注意。

吳孟達講過吓佢啱啱出道嗰陣嘅情形。嗰陣爛賭，到1980年唔單止爭人30萬蚊賭債，重俾無綫雪起，搞到佢想自殺。後來佢修心養性，重新努力，好好研究演技，終於成功爬返起身，重還晒冚嘭唥債。佢唔單止重新喺電視熒幕出現，1981年仲參演咗生平第一部電影《執法者》。

1989年佢同周星馳拍攝《他來自江湖》之後大受歡迎，佢就噉開始紅。日後佢轉戰影壇，拍嘅戲，都幾乎清一色由周星馳主演。佢喺1990年開始進軍電影界，嗰年佢就憑周星馳主演嘅《賭聖》獲提名嗰年香港電影金像獎最佳男配角，到1991年佢終於憑《天若有情》，榮獲金像獎最佳男配角獎。

吳孟達喺電影生涯幾十年，實際上都冇一部係自己領銜主演。但相對其他配角演員，吳孟達就係少數靠演配角而走紅海內外嘅演員。佢參演過嘅唔少電影入面，最為人熟悉嘅都係周星馳電影：《賭聖》、《逃學威龍》、《鹿鼎記》、《審死官》、《逃學威龍2》、《破壞之王》、《九品芝麻官之白面包青天》、《百變星君》、《食神》、《少林足球》等等。其中1990年上演嘅《賭聖》票房勁收四千萬，破咗歷來港產片票房紀錄。1992年周星馳主演嘅五部戲包辦嗰年度票房榜頭五位，其中三部都有吳孟達份。到2001年佢參演嘅《少林足球》再破歷來港產片票房紀錄，收六千幾萬。多年來吳孟達同周星馳合作無間，使到連海峽兩岸一提起吳孟達，亦都會聯想起周星馳，稱之為「搞笑男二號」。

九十年代尾港產片市道不景，吳孟達喺港產片演出大為減少，主要仍然喺周星馳電影亮相。呢段期間佢喺大陸同台灣不斷接演劇集，比較成功嘅係台劇《白色巨塔》同埋大陸戲《流浪地球》。

2021年2月27號因肝癌病逝，之後佢嘅骨灰運咗去馬來西亞新山安葬。

信仰
吳孟達廿幾歲已經係佛教徒，亦都信觀音菩薩、關聖帝君、呂祖師、黃大仙咁多神佛。2015年之後唔知幾時改信基督教，喪禮用基督教儀式舉行。

作品

連續劇 
 蓋世仁俠
 我來自江湖
 新安家族
白色巨塔
辣爸俏媽
新楚留香

網絡電視劇
2017年：反黑 飾 豬油

電影 
 逃學威龍
 逃學威龍2
 破壞之王4
 白面包青天3
 食神
 喜劇之王2
 天若有情
 笑林小子之新烏龍院
行運一條龍
少林足球
賭聖
賭俠
新烏龍院1
新烏龍院2
與龍共舞
九品芝麻官
敗豪
臭屁文
賭神
濟公
整蠱專家
絕代雙嬌
賭俠2
流浪地球
五億探長雷洛傳 
都市情緣
蠟筆小小生
水滸笑傳
娛樂之王
武狀元蘇乞兒

香港電視男演員
香港電影男演員
祖籍福建‏‎
孟達